
1. PREOCUPĂRI EUROPENE ÎN DOMENIUL ÎNGRIJIRII SĂNĂTĂŢII ŞI PROTECŢIEI CONSUMATORULUI 

Propunerea Comisiei Europene referitoare la elaborarea unui nou program de acţiune în domeniul sănătăţii şi protecţiei consumatorului în perioada 2007-2013 vizează fuzionarea actualelor programe din aceste două domenii.

În iulie 2004, Comisia Europeană a lansat o dezbatere privind viitoarea strategie a Uniunii Europene în domeniul sănătăţii. În cursul dezbaterii s-a făcut apel pentru o mai bună cooperare între domeniul sănătăţii publice şi alte domenii de politică şi s-a subliniat nevoia de a dispune de date comparabile cu privire la impactul investiţiilor în domeniul sănătăţii.

În aprilie 2005, Comisia Europeană a adoptat o strategie în domeniul sănătăţii şi protecţiei consumatorului şi o propunere pentru elaborarea unui program comunitar în domeniu, pentru perioada 2007-2013.

Politicile din domeniul sănătăţii publice şi al protecţiei consumatorului au multe obiective comune – de exemplu, promovarea protejării sănătăţii şi securităţii în domeniu, răspândirea informaţiilor şi educaţia de profil. Comisia Europeană urmăreşte, prin combinarea celor două programe, să valorifice potenţialul comun al politicilor din cele două domenii.

Reunind cele două politici, se vizează crearea premiselor pentru o mai accentuată coerenţă a politicilor, pentru o mai mare vizibilitate şi eficienta orientare a procedurilor. De asemenea, se are în vedere ca interesele cetăţenilor să fie în centrul atenţiei politicilor la nivel comunitar.

Programul propus se bazează pe cele două programe deja existente în domeniul sănătăţii publice şi protecţiei consumatorului şi urmăreşte să menţină şi să dezvolte sfera lor de acţiune.

Dintre obiectivele comune, pot fi menţionate:
· protejarea cetăţenilor de riscurile şi ameninţările ce ies din sfera controlului individual şi care nu pot fi abordate eficient de statele membre acţionând separat – de exemplu, ameninţări privind sănătatea, utilizarea unor produse nesigure, practici comerciale neloiale;

· creşterea posibilităţii cetăţenilor de a lua decizii mai bune şi informate, de a face alegeri în cunoştinţă de cauză cu privire la interesele din domeniul sănătăţii şi protecţiei consumatorului;

· direcţionarea politicilor din domeniul sănătăţii şi protecţiei consumatorului şi a obiectivelor propuse prin toate politicile comunitare.
În domeniul sănătăţii, pot fi menţionate următoarele obiective:

· protejarea cetăţenilor împotriva ameninţărilor legate de sănătate;

· promovarea unor politici care să favorizeze un stil de viaţă mai sănătos;

· reducerea incidenţei epidemiilor şi a unor boli grave pe teritoriul UE;

· dezvoltarea unor sisteme de sănătate mai eficiente;

· asigurarea informaţiilor din domeniul sănătăţii şi a unei analize pertinente privind realizarea obiectivelor.
Programul reactualizează cele trei orientări majore ale actualului program de sănătate publică prin care se urmăreşte colectarea şi furnizarea informaţiilor, monitorizarea posibilelor ameninţări şi abordarea “determinanţilor-cheie” şi introduce trei noi direcţii prioritare: asigurarea unui răspuns adecvat ameninţărilor legate de sănătate, prevenirea îmbolnăvirilor şi întărirea cooperării între sistemele de sănătate.

O atenţie deosebită este acordată reducerii, cât mai mult posibil, a inegalităţilor din domeniul sănătăţii, cu accent pe vârsta a treia şi pe copilărie.

În domeniul protecţiei consumatorului, obiectivele specifice vizează:

· asigurarea unui nivel ridicat de protecţie pentru consumatorii din UE, indiferent unde trăiesc, călătoresc sau cumpără pe teritoriul Uniunii, împotriva riscurilor şi ameninţărilor la adresa securităţii şi apărării intereselor lor economice;
· sporirea capacităţii consumatorilor de a-şi promova propriile interese – sprijinirea consumatorilor în a se ajuta singuri.

În ceea ce priveşte protecţia consumatorilor, acţiunile propuse vizează consolidarea actualelor prevederi legale, completarea revizuirii acquis-ului, dezvoltarea unei baze comunitare de cunoştinţe şi evidenţă în domeniu, promovarea cooperării în privinţa transpunerii în practică, educarea consumatorilor şi întărirea capacităţii de acţiune a organizaţiilor consumatorilor.

Pentru noul program este prevăzut un buget de 1,203 milioane de euro.

Pentru implementarea noului program de sănătate şi protecţie a consumatorului, activitatea Comisiei Europene va fi sprijinită de nou-înfiinţata Agenţie executivă pentru Programul de sănătate publică, care îşi va extinde activitatea pentru a sprijini acţiuni din programul comun, inclusiv noul Institut al consumatorului.
Prin elaborarea unui nou program de sănătate şi protecţia consumatorului se urmăreşte apropierea Europei de cetăţenii săi şi întărirea competitivităţii acesteia. Îmbunătăţirea sănătăţii populaţiei se repercutează pozitiv asupra productivităţii muncii şi în creşterea economică durabilă în Europa. O sănătate precară duce la creşterea costurilor şi reprezintă o povară pentru economie. Realizarea pieţei unice a bunurilor şi serviciilor; care să răspundă nevoilor şi exigenţelor consumatorilor, va conduce la o sporită competitivitate.

Obiectivele comune în domeniul sănătăţii şi protecţiei consumatorului vizează promovarea protecţiei sănătăţii, informarea şi educaţia, securitatea şi integrarea problemelor de sănătate şi de protecţie a consumatorilor în cadrul tuturor politicilor. Politica de sănătate şi cea privind consumatorii utilizează numeroase tipuri de acţiuni similare pentru a atinge obiective cum ar fi: informarea cetăţenilor, consultarea părţilor, activităţi vizând integrarea sănătăţii şi protecţiei consumatorilor în celelalte politici, evaluarea riscurilor etc.

Asocierea domeniului sănătăţii cu cel al protecţiei consumatorului va crea premisele întăririi coerenţei politicilor, ale realizării unor economii importante precum şi creşterii vizibilităţii.

Programul comun va permite realizarea de economii şi utilizarea potenţialului comun prin proceduri administrative şi bugetare raţionalizate, a unor instrumente comune şi a unei Agenţii executive comune. 

Programul va menţine şi dezvolta specificităţile acţiunilor care se referă la sănătate şi protecţia consumatorilor, astfel încât să se răspundă cât mai bine preocupărilor din aceste domenii. 

Politica de sănătate şi protecţie a consumatorului în UE are drept scop îmbunătăţirea calităţii vieţii cetăţenilor din punct de vedere al sănătăţii şi respectării intereselor lor în calitate de consumatori. În ceea ce priveşte sănătatea, progresele vor fi evaluate prin intermediul indicatorului structural “ani de viaţă sănătoasă”, adică numărul de ani în care o persoană poate spera la o stare bună de sănătate, dar şi a altor indicatori de sănătate recunoscuţi în UE. În privinţa protecţiei consumatorului sunt în curs de elaborare diferiţi indicatori.

O serie de domenii pot contribui la valorificarea valenţelor comune ale politicilor de sănătate şi de protecţie a consumatorului, permiţând numeroase acţiuni complementare:

· îmbunătăţirea comunicării cu cetăţenii, în scopul de a le oferi informaţiile necesare pentru sănătatea lor şi pentru apărarea intereselor lor în calitate de consumatori – de exemplu, organizând campanii de sensibilizare, anchete, conferinţe sau creând centre de informare;
· creşterea participării asociaţiilor de consumatori şi de protejare a sănătăţii la elaborarea politicilor UE, integrând în reţea aceste asociaţii, asigurând o mai bună reprezentare în cadrul organelor consultative. Trebuie întărită activitatea reţelelor în domeniul sănătăţii;
· elaborarea în cadrul Comisiei Europene a unei abordări vizând integrarea problemelor de sănătate şi de protecţie a consumatorului în alte politici şi realizarea unui schimb de experienţă cu statele membre. Se preconizează utilizarea optimă a rezultatelor politicilor privind securitatea alimentară, politica socială, mediul înconjurător, cercetarea şi abordarea regională. În privinţa protecţiei consumatorilor, politicile care vizează pieţele sau drepturile cetăţenilor – de exemplu, drepturi de autor sau accesul în justiţie –, concurenţa, serviciile de interes general, societatea informaţiei constituie politici-cheie;
· îmbunătăţirea evaluării riscurilor – de exemplu, facilitând detectarea timpurie a riscurilor, analizând efectele lor potenţiale, schimbând informaţii asupra pericolelor, stimulând armonizarea metodelor de evaluare a riscului şi promovând formarea evaluatorilor;
· promovarea securităţii produselor şi substanţelor de origine umană (sânge, ţesuturi) prin schimb de experienţe pozitive, prin campanii de sensibilizare, prin intermediul unor orientări majore privind transpunerea în practică, a activităţilor de formare şi constituire în reţea şi de elaborare a normelor;
· promovarea cooperării internaţionale – cu organizaţiile internaţionale şi terţele ţări – în domeniul sănătăţii şi protecţiei consumatorului. UE este chemată să joace un rol mai activ în domeniu, la scară internaţională, strângând legăturile cu Organizaţia Mondială a Sănătăţii şi cu OCDE, propunând susţinere pentru  terţe ţări, în  special statelor candidate  la aderare, celor din Balcanii de Vest şi ţărilor din vecinătatea Uniunii, în probleme privind marile dosare de sănătate publică. În domeniul protecţiei consumatorului este necesară, conform aprecierii analiştilor, cooperarea internaţională în chestiuni privind reglementarea – de exemplu, în domenii precum securitatea produselor sau atitudinea faţă de “profesioniştii necinstiţi”.
Alocarea bugetară marchează o creştere substanţială faţă de disponibilităţile actuale. Va fi extinsă activitatea Agenţiei executive instituită pentru programul de sănătate publică
.

Dreptul la sănătate este un drept fundamental al omului. Speranţa de viaţă a cetăţenilor europeni a crescut considerabil, ca şi starea de sănătate.

Consultarea iniţiată la nivel european a evidenţiat necesitatea impulsionării acţiunii UE
, în special în ce priveşte integrarea sănătăţii în toate politicile, acţiunea care trebuie întreprinsă referitor la “determinanţii” pentru starea de sănătate, prevenirea îmbolnăvirilor, investiţiile în cercetarea din domeniul sănătăţii, îmbunătăţirea schimbului de informaţii, lupta împotriva inegalităţilor, accentuarea cooperării internaţionale, implicarea factorilor interesaţi la elaborarea politicilor, precum şi nevoia alocării unor resurse suplimentare. Evaluarea programelor de sănătate pentru perioada 1996-2002
 a scos în evidenţă necesitatea de a pune accent pe prevenţie, pe răspândirea informaţiei şi pe schimbul de cunoştinţe.

Speranţa de viaţă, starea de sănătate, accesul la îngrijirea sănătăţii prezintă serioase inegalităţi între statele membre. De aici apar inegalităţi în ceea ce priveşte creşterea economică şi competitivitatea. Starea de sănătate a populaţiei influenţează productivitatea şi creşterea economică. Se impune deci optimizarea costurilor şi investiţia în prevenţie, acţiune benefică atât pentru creşterea economică, cât şi pentru starea de sănătate.

Agenda de la Lisabona a subliniat faptul că “o provocare majoră va consta în a reduce disparităţile importante între statele membre în termeni de speranţă de viaţă, de incidenţă a  maladiilor  majore şi  de condiţii de sănătate.

Modernizarea sectorului de sănătate poate contribui considerabil la […] a permite menţinerea ofertei de mână de lucru”. UE poate contribui la reducerea inegalităţilor în domeniul sănătăţii şi la definirea acesteia ca un factor de productivitate, de exemplu prin sensibilizarea factorilor de decizie, colectarea şi răspândirea informaţiilor, precum şi prin schimbul de experienţe pozitive.

La Consiliul European din primăvara anului 2005 s-a subliniat faptul că este hotărâtoare stimularea persoanelor să lucreze precum şi creşterea numărului anilor de viaţă sănătoasă
. Această creştere, prin prevenirea îmbolnăvirilor şi promovarea îmbătrânirii active, este importantă pentru viabilitatea finanţelor publice care, din cauza creşterii numărului îngrijirilor medicale şi a costurilor de securitate socială, sunt supuse unei presiuni crescânde pe măsura îmbătrânirii populaţiei. 

Statele membre fac faţă unor provocări comune care solicită promovarea sănătăţii şi prevenirea îmbolnăvirilor. Maladiile evitabile reprezintă o povară din ce în ce mai grea, maladii legate de modul de viaţă – de exemplu, dependenţa de tutun, alcool, alimentaţie nesănătoasă, consum de droguri. Maladii precum SIDA şi bolile psihice pledează pentru o acţiune concertată la nivel comunitar. Pentru a răspunde adecvat acestor provocări, secţiunea “determinanţi ai sănătăţii” va fi completată printr-o secţiune consacrată prevenirii îmbolnăvirilor.

Politicile de sănătate vor fi definite în cadrul unui parteneriat mai strâns cu cetăţenii şi cu părţile implicate, de exemplu sprijinind înfiinţarea unor organizaţii reprezentând interesele pacienţilor sau care permit reuşita acţiunilor din domeniul sănătăţii.

Uniunea Europeană va avea în vedere îmbunătăţirea stării de sănătate a populaţiei la toate palierele de vârstă, promovarea sănătăţii ca drept fundamental şi încurajarea investiţiilor în sănătate prin urmărirea îndeplinirii următoarelor obiective:

· protejarea cetăţenilor împotriva ameninţărilor pentru sănătate;

· promovarea politicilor care duc la un mod de viaţă mai sănătos;

· contribuţia la reducerea incidenţei maladiilor în UE;

· contribuţia la dezvoltarea unor sisteme de sănătate mai eficiente;

· susţinerea obiectivelor menţionate dobândind informaţii şi analize în domeniul sănătăţii.
2. PROGRAMUL COMUNITAR DE ACŢIUNE ÎN DOMENIUL SĂNĂTĂŢII  ŞI PROTECŢIEI CONSUMATORULUI ÎN PERIOADA 2007-2013

2.1. Întărirea supravegherii, controlul ameninţărilor la adresa sănătăţii şi prevenirea îmbolnăvirilor

Protejarea cetăţenilor Uniunii împotriva ameninţărilor la adresa sănătăţii este o obligaţie care decurge din Tratatele privind Uniunea Europeană. Înfiinţarea Centrului european de prevenire şi de control al maladiilor
 reprezintă o etapă importantă, permiţând analiza riscurilor legate de maladiile transmisibile, evaluarea şi emiterea de avize în domeniu. Acţiunile vizate de program şi activităţile Centrului vor fi complementare şi vor dinamiza eforturile statelor membre. Centrul european va susţine organizaţiile internaţionale în lupta împotriva maladiilor transmisibile. Programul va avea în vedere, împreună cu secţiunea “informare”, continuarea monitorizării ameninţărilor care nu sunt de competenţa Centrului european şi, în special, a celor legate de agenţii fizici şi chimici. De asemenea, se va urmări transpunerea rezultatelor cercetării în metodologii concrete şi transpunerea în practică a deciziei de înfiinţare a unei reţele europene de supraveghere
, a dispoziţiilor privind sângele şi ţesuturile, precum şi a politicilor de vaccinare. Dezvoltarea mijloacelor de diagnostic de care dispune UE impune înfiinţarea unei reţele de laboratoare comunitare de referinţă pentru maladiile rare sau cu nivel ridicat de risc. Vor fi stabilite criterii pentru evaluarea calităţii activităţii acestor laboratoare. Vor fi întreprinse acţiuni pentru a ajuta statele membre şi cele candidate la aderare să pună în aplicare prevederile regulamentului sanitar internaţional.

Uniunea trebuie să posede mijloace tehnice şi operaţionale care să-i permită să se pregătească şi să reacţioneze în faţa ameninţărilor la adresa sănătăţii. Uniunea trebuie, de asemenea, să facă faţă riscurilor la adresa sănătăţii, legate de un factor intern sau extern Uniunii pentru a reduce, cât mai mult, impactul negativ.

Acţiunile la care se referă secţiunea programului intitulată “Reacţii în faţa ameninţărilor la adresa sănătăţii” urmăresc îmbunătăţirea eficienţei structurilor şi mijloacelor disponibile – la scară naţională – prin acţiuni vizând îmbunătăţirea management-ului riscului şi prin planurile de intervenţie în caz de urgenţă sanitară, prin facilitarea comunicării în caz de alertă, precum şi prin coordonarea acţiunilor în caz de urgenţă sanitară, îmbunătăţirea capacităţilor de intervenţie în situaţie de urgenţă, punând accent pe mecanisme concrete, pe asigurarea de mijloace sanitare şi înlesnirea creării de reţele în domeniu şi a schimbului de experienţă şi de competenţe.

Acţiunile prevăzute în program vor ajuta statele membre să-şi dezvolte infrastructura, capacităţile şi modalităţile de coordonare necesare pentru a putea reacţiona la ameninţări – de exemplu, crearea de reţele, formarea de experţi, elaborarea unor planuri de intervenţie de urgenţă sanitară.

Catastrofele naturale sau cele provocate, cu consecinţe asupra sănătăţii, presupun trimiterea în zonele afectate a unor experţi în domeniul sănătăţii şi a materialului medical necesar. Aceasta implică să se dispună de mecanisme adecvate de planificare şi coordonare, care să permită mobilizarea, desfăşurarea şi transpunerea în practică a mijloacelor sanitare în caz de urgenţă sau criză sanitară.

Pentru a asigura o bună stare de sănătate, trebuie acţionat atât asupra diferitelor dependenţe şi a factorilor legaţi de modul de viaţă, care dăunează sănătăţii – de exemplu, tutun, alcool, alimentaţie nesănătoasă, droguri etc. – cât şi, în general, asupra determinanţilor socio-economici şi de mediu ai sănătăţii. Urmărirea acestui obiectiv se bazează pe o abordare globală alcătuită dintr-o serie de strategii comunitare care vizează acţiunea asupra celor mai importanţi determinanţi precum: alimentaţia şi obezitatea, abuzul de alcool, consumul de droguri şi fumatul.

Factorii socio-economici, cum ar fi sărăcia şi condiţiile de muncă, vor face obiectul unor acţiuni prin care să se popularizeze experienţele pozitive şi să se integreze în celelalte politici aspectele legate de inegalităţile din domeniul sănătăţii. În ceea ce priveşte mediul înconjurător, măsurile întreprinse se vor baza pe planul de acţiune 2004-2010 în favoarea mediului înconjurător şi sănătăţii, punând accent pe calitatea aerului şi pe rezultatele din domeniul sănătăţii, care au legătură cu mediul înconjurător.

O serie de probleme de sănătate îşi au originea în copilărie, de aceea acţiunile orientate spre îngrijirea sănătăţii tinerilor vor urma o abordare care să cuprindă ansamblul vieţii. Vor fi propuse măsuri referitoare la influenţele îmbătrânirii populaţiei asupra sănătăţii şi, implicit, necesitatea îngrijirilor de sănătate. 

Comisia Europeană va organiza platforme tematice grupând statele membre şi părţile interesate, precum şi acţiuni consacrate unor determinanţi specifici.

Anumite maladii, printre care pot fi menţionate tulburările mentale, cancerul, maladiile cardiovasculare reprezintă un procent ridicat al maladiilor prezente pe teritoriul Uniunii. Acţiunile consacrate determinanţilor trebuie completate prin măsuri de luptă împotriva acestor maladii. Trebuie susţinută “prevenţia secundară”, de exemplu, depistarea precoce, schimbul de experienţe pozitive, platforme şi studii, constituire de reţele în domeniu. Sunt prevăzute şi acţiuni care valorifică cel de-al 7-lea Program-cadru de cercetare.

Vor fi propuse acţiuni de prevenţie, campanii şi o strategie axată pe situaţii şi grupuri de risc speciale, pentru a contribui la reducerea volumului accidentelor şi rănirilor.
Organizarea serviciilor de sănătate este de competenţa statelor membre, dar nu trebuie neglijată cooperarea la nivelul Uniunii, cu beneficii evidente atât pentru pacienţi, cât şi pentru sistemele de sănătate confruntate cu provocări comune – cum ar fi progresele medicinii, îmbătrânirea populaţiei, mobilitatea pacienţilor şi a personalului calificat. Comisia Europeană facilitează această cooperare, prin intermediul reuniunilor grupului la nivel înalt în legătură cu serviciile de sănătate şi de îngrijire medicală şi prin metoda deschisă de coordonare
. Pentru o cooperare eficientă sunt necesare mijloace pentru a înfiinţa şi activa reţele, sau pentru a întreprinde analize.

Susţinerea comunitară va consta, în special, în facilitarea ofertei îngrijirilor transfrontaliere de sănătate, în asigurarea schimbului de informaţii, în promovarea securităţii pacienţilor, în sprijinirea organizării unei reţele de centre de referinţă ale UE şi în furnizarea de informaţii cu privire la serviciile de sănătate. Unele aspecte vor fi complementare celui de-al 7-lea Program-cadru de cercetare şi planului de acţiune on-line pentru sănătate.

Pentru a colecta, analiza şi oferi cetăţenilor şi celor responsabili cu elaborarea politicilor informaţii referitoare la sănătate, cu grad ridicat de fiabilitate, este necesară existenţa unei baze de date şi cunoştinţe la nivel european. Pentru a oferi informaţii calitativ superioare trebuie intensificate şi amplificate acţiunile în curs, pentru a instaura, la nivelul Uniunii, un sistem de supraveghere sanitară care să furnizeze elemente utile pentru toate activităţile legate de sănătate – va fi utilizat programul statistic comunitar.

Realizarea acestui obiectiv presupune dezvoltarea indicatorilor privind existenţa şi punerea la punct a unor noi instrumente de colectare a datelor, o analiză asupra sănătăţii în UE, campanii destinate tinerilor, crearea de reţele şi furnizarea de informaţii asupra maladiilor rare. Trebuie intensificată activitatea de analiză cu privire la sănătate, sprijinind susţinerea instrumentelor de informare on-line. 

2.2. Realizarea unei pieţe europene pentru consumatori

Încrederea consumatorilor reprezintă o condiţie fundamentală pentru buna funcţionare a pieţelor. Statele membre ale Uniunii acordă o prioritate sporită protecţiei consumatorilor. Efectele pozitive ale legislaţiei europene de protecţie a consumatorilor asupra dezvoltării pieţei interne, întărirea încrederii consumatorilor şi îndepărtarea profesioniştilor necinstiţi sunt recunoscute de întreprinderi. Este recunoscută şi importanţa unei reprezentări puternice şi credibile a consumatorilor.

Analiza de impact a scos în evidenţă faptul că trebuie înregistrate încă progrese în domeniile recunoscute ca priorităţi pentru politica în domeniul consumatorilor .

Obiectivele actuale vizează un nivel ridicat de protecţie a consumatorilor, aplicarea riguroasă a legislaţiei şi o influenţă sporită a consumatorilor în ceea ce priveşte elaborarea politicilor în domeniu, precum şi includerea intereselor consumatorilor în alte politici. Colectarea de date care permit înţelegerea problemelor şi nevoilor consumatorilor este o problemă de maximă actualitate.

O piaţă integrată creează avantaje economice pentru consumatori – o mai mare diversitate a bunurilor şi serviciilor, concurenţă bazată pe calitate, scăderea preţurilor, creşterea nivelului de trai etc. Politicile referitoare la piaţa internă trebuie să contribuie la concretizarea acestor avantaje, în special în privinţa calităţii bunurilor şi serviciilor, a accesibilităţii lor, precum şi integrarea pieţelor. Piaţa internă nu poate funcţiona corect în absenţa încrederii cumpărătorilor. Pentru aceasta însă, consumatorii trebuie să beneficieze de o protecţie adecvată pentru a fi asigurată creşterea competitivităţii.

Politica în domeniul protecţiei consumatorilor trebuie să facă faţă la numeroase provocări, dintre care pot fi menţionate:
· îmbătrânirea populaţiei, necesitatea integrării – în special în contextul societăţii informaţiei – a persoanelor cu nevoi speciale. Problemele care se pun se referă la securitatea bunurilor şi a serviciilor, vulnerabilitatea în faţa practicilor necinstite şi uşurinţa accesului la bunurile şi serviciile esenţiale;
· provocările aflate în faţa tuturor consumatorilor – prin pieţe moderne, mai complexe şi sofisticate, oferind o mai mare posibilitate de alegere, dar care antrenează şi riscuri mai mari;
· utilizarea deplină a potenţialului tranzacţiilor transfrontaliere –prin înlăturarea obstacolelor care împiedică încă desăvârşirea dimensiunii “comerţ cu amănuntul” a pieţei interne;
· dubla provocare constând în mai buna aplicare şi respectare a legislaţiei, în special dincolo de frontiere;
Sunt necesare eforturi sporite şi acţiuni în următoarele domenii:

· asigurarea tuturor consumatorilor din Uniune, oriunde trăiesc, călătoresc sau fac cumpărături în UE, a unui nivel ridicat de protecţie împotriva riscurilor şi ameninţărilor la adresa securităţii şi intereselor lor economice;

· creşterea capacităţii consumatorilor de a-şi apăra propriile interese.
Un Institut european al consumatorului, înfiinţat în cadrul Agenţiei unice, însărcinată cu transpunerea în practică a programului, va reprezenta o etapă importantă în efectuarea acestor acţiuni.

Sunt prevăzute patru serii de acţiuni:
1) Mai buna înţelegere a consumatorilor şi a pieţelor

· dezvoltarea şi actualizarea bazei de cunoştinţe ştiinţifice şi instrumentele disponibile pentru a evalua expunerea consumatorilor la substanţe chimice, în special din punct de vedere al siguranţei generale a produselor şi contribuţia la aplicarea sistemului REACH
;

· elaborarea unor indicatori şi a unor criterii de referinţă comparabile în cadrul politicii de protecţie a consumatorilor: măsurarea succesului pieţei din punct de vedere al rezultatelor – de exemplu, în ceea ce priveşte preţurile, volumul tranzacţiilor transfrontaliere efectuate de consumatori, volumul marketing-ului transfrontalier, accidentările şi rănirile, plângerile din partea consumatorilor, cu o atenţie specială pe serviciile de interes general:

· dobândirea unor cunoştinţe aprofundate referitoare la pretenţiile şi comportamentele consumatorilor şi interacţiunea acestora cu întreprinderile, relative la efectele reglementărilor asupra pieţelor – de exemplu, întocmind studii asupra informării consumatorilor;

2) Mai buna reglementare a protecţiei consumatorilor

 Se va urmări:

· definitivarea revizuirii directivelor privitoare la dreptul în materie de consum şi punerea la punct a unui cadru comun de referinţă pentru dreptul european în domeniul contractelor;
· analizarea aspectelor legate de “securitatea” pieţei tranfrontaliere a serviciilor, aflată în curs de dezvoltare, analiza completă a directivei privind securitatea generală a produselor şi recurgerea mai sistematică la norme;
· mai buna înţelegere a politicilor naţionale de către consumatori, promovarea bunelor experienţe, stabilirea criteriilor de referinţă şi formularea recomandărilor, formarea responsabililor cu elaborarea politicilor şi aplicarea legislaţiei;
· studierea manierei în care interesele consumatorilor sunt luate în considerare în activitatea de elaborare şi introducere a normelor;
· atenţia ca să fie ascultaţi consumatorii cu ocazia elaborării politicilor UE, susţinerea asociaţiilor de consumatori eficiente la nivelul Uniunii şi sprijinirea participării lor la lucrările organelor consultative, a grupurilor de discuţii şi a comisiilor specializate.

3) Îmbunătăţirea aplicării legislaţiei

· întărirea aplicării reglementărilor dincolo de frontiere: aplicarea legislaţiei în vigoare şi coordonarea activităţilor, a serviciilor vamale;
· îmbunătăţirea aplicării directivelor UE;
· îmbunătăţirea capacităţii asociaţiilor de consumatori de a sprijini consumatorii, de a contribui la detectarea precoce a profesioniştilor necinstiţi şi de a transpune în practică politicile naţionale;
· diversificarea căilor de apel de care dispun consumatorii, în special în probleme tranfrontaliere, inclusiv la soluţionarea extrajudiciară a litigiilor, dezvoltarea reţelei de centre europene ale consumatorilor.
4) Îmbunătăţirea informării şi a educaţiei consumatorilor

· informarea consumatorilor în ceea ce priveşte drepturile şi căile de acţiune aflate la dispoziţia lor. Informaţiile furnizate vor fi utilizate în studii comparative şi vor viza o mai mare sensibilizare faţă de oferta din UE;

· dezvoltarea educaţiei consumatorilor pe baza activităţii-pilot realizate până în prezent în domeniul educaţiei, contribuţia la educaţia consumatorilor, integrând o dimensiune europeană şi întreprinderea unor acţiuni centrate pe tinerii consumatori;

· crearea condiţiilor pentru consumatori de a alege în cunoştinţă de cauză şi în mod responsabil pe plan social şi din punct de vedere al mediului înconjurător;

· întărirea capacităţilor asociaţiilor de consumatori, formarea în sensul dezvoltării competenţelor şi a cunoştinţelor, constituirea de reţele în domeniu.
Analiza de impact subliniază necesitatea de a întreprinde o acţiune mai amplă şi mai susţinută în toate aceste domenii. În acest scop, este necesar să se poată dispune de mai multe mijloace decât în prezent.

Formarea asociaţiilor de consumatori şi informarea cetăţenilor implică eforturi susţinute dincolo de ceea ce permit resursele actuale. Cooperarea în domeniul controlului aplicării legislaţiei, inclusiv înfiinţarea reţelelor şi formarea persoanelor însărcinate cu respectarea legii este necesară pentru  a  asigura  transpunerea  în   practică  şi   aplicarea   transfrontalieră a regulilor pe teren. Sunt indispensabile măsuri suplimentare pentru a continua susţinerea asociaţiilor de consumatori în Uniunea extinsă. Va fi necesar să se dispună de resurse financiare mai mari decât bugetele actuale, pentru a permite continuarea strategiei adoptate pentru perioada 2002-2007.

Transpunerea în practică a programului şi gestionarea resurselor suplimentare vor trebui să se bazeze pe o organizare eficientă şi structurată. Soluţia care prezintă cel mai bun raport cost-beneficiu constă în extinderea agenţiei executive pentru sănătate în scopul de a include un serviciu care să se ocupe de protecţia consumatorilor.

� Decizia 858/2004/CE


� Consultarea lansată în iulie 2004 a reunit circa 200 de contribuţii


� Evaluare realizată în anul 2004


� [COM (2005) 24]


� Reglementarea 851/2004/CE


� Decizia 2119/98/CE


� [COM (2004) 301] şi [COM (2004) 304]


� Sistem global de înregistrare, evaluare, autorizare şi de restricţie în domeniul produselor chimice

